CELEX: 32019D1903
Language: ro
Date: 2019-11-08 00:00:00
Title: Decizia de punere în aplicare (UE) 2019/1903 a Consiliului din 8 noiembrie 2019 prin care Cehia este autorizată să aplice un mecanism generalizat de taxare inversă prin derogare de la articolul 193 din Directiva 2006/112/CE

14.11.2019   
               
               
                  RO
               
               
                  Jurnalul Oficial al Uniunii Europene
               
               
                  L 293/101
               
            
         DECIZIA DE PUNERE ÎN APLICARE (UE) 2019/1903 A CONSILIULUI
         din 8 noiembrie 2019
         prin care Cehia este autorizată să aplice un mecanism generalizat de taxare inversă prin derogare de la articolul 193 din Directiva 2006/112/CE
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 199c alineatul (4),
         având în vedere propunerea Comisiei Europene,
         întrucât:
         
                     (1)
                  
                  
                     Articolul 199c din Directiva 2006/112/CE permite statelor membre ca, prin derogare de la articolul 193 din acea directivă și în anumite condiții, până la 30 iunie 2022, să introducă un mecanism generalizat de taxare inversă („GRCM”) pentru alte livrări de bunuri și prestări de servicii decât cele transfrontaliere, cu condiția ca persoana care are obligația de a plăti TVA să fie persoana impozabilă către care se fac toate livrările de bunuri sau prestările de servicii cu un cuantum care depășește un prag de 17 500 EUR pe tranzacție.
                  
               
                     (2)
                  
                  
                     Prin scrisorile înregistrate de Comisie la 21 ianuarie 2019 și 22 martie 2019, Cehia a solicitat autorizarea de a aplica GRCM.
                  
               
                     (3)
                  
                  
                     Deficitul de încasare a TVA al Cehiei a fost în 2014 de 16,14 % din totalul sumei TVA de plată, conform metodei și cifrelor stabilite în raportul final al Comisiei din 2016, datat 23 august 2016, privind deficitul de încasare a TVA. Prin urmare, deficitul de încasare a TVA al Cehiei a depășit mediana comunitară a deficitului de încasare a TVA (10,4 %) cu mai mult de 5 puncte procentuale.
                  
               
                     (4)
                  
                  
                     Nivelul fraudei carusel din deficitul total de încasare a TVA al Cehiei a fost mai mare de 25 % conform evaluării impactului care a însoțit propunerea de Directivă (UE) 2018/2057 a Consiliului (2), care a introdus GRCM.
                  
               
                     (5)
                  
                  
                     Cehia a furnizat Comisiei detalii din care reiese că, deși în Cehia au fost puse în aplicare mai multe măsuri de control cu rezultate pozitive, măsurile nu au fost suficiente pentru a combate frauda carusel. Cooperarea administrativă în domeniul TVA s-a dovedit de asemenea insuficientă pentru combaterea fraudei carusel.
                  
               
                     (6)
                  
                  
                     Cehia a furnizat Comisiei detalii care arată că se preconizează că câștigurile estimate din conformarea fiscală și colectarea taxelor în urma introducerii GRCM vor fi de 10 miliarde de coroane cehe (CZK). Cehia a precizat de asemenea că se preconizează că sarcina suplimentară generală care le va reveni întreprinderilor și autorităților fiscale va fi de 604 milioane CZK. Câștigurile estimate din conformarea fiscală și colectarea taxelor depășesc așadar cu cel puțin 25 % sarcina suplimentară generală preconizată care le va reveni întreprinderilor și autorităților fiscale.
                  
               
                     (7)
                  
                  
                     Dat fiind că Cehia nu se așteaptă ca sarcina suplimentară generală care le va reveni întreprinderilor și autorităților fiscale care rezultă în urma introducerii GRCM să fie semnificativă, rezultatul nu va consta în costuri mai mari pentru întreprinderi și autoritățile fiscale decât cele suportate în urma aplicării altor măsuri de control.
                  
               
                     (8)
                  
                  
                     Cehia a solicitat autorizarea pentru aplicarea GRCM de la 1 ianuarie 2020 până la 30 iunie 2022.
                  
               
                     (9)
                  
                  
                     Cehia a confirmat Comisiei că vor fi luate măsuri pentru ca persoanele impozabile să fie informate cu privire la introducerea aplicării GRCM prin e-mail, prelegeri publice, discuții cu asociațiile de întreprinderi, site-ul web al administrației și materiale promoționale tipărite sau electronice.
                  
               
                     (10)
                  
                  
                     Cehia a furnizat Comisiei o descriere detaliată a mecanismelor sale de control existente în materie de TVA și a confirmat că, prin adăugarea unui cod special pentru GRCM, măsurile existente vor fi suficiente pentru a asigura funcționarea și monitorizarea eficace ale aplicării GRCM.
                  
               
                     (11)
                  
                  
                     Pe baza informațiilor furnizate de Cehia Comisiei, se consideră că Cehia se conformează condițiilor prevăzute la articolul 199c alineatul (1) din Directiva 2006/112/CE și că cererea depusă de Cehia respectă cerințele prevăzute la articolul 199c alineatul (3) din respectiva directivă. Prin urmare, este necesar ca Cehia să fie autorizată să aplice GRCM în perioada 1 ianuarie 2020-30 iunie 2022.
                  
               
                     (12)
                  
                  
                     Derogarea nu va avea niciun impact negativ asupra resurselor proprii ale Uniunii provenite din TVA,
                  
               ADOPTĂ PREZENTA DECIZIE:
         
            Articolul 1
            Prin derogare de la articolul 193 din Directiva 2006/112/CE, Cehia este autorizată să aplice, în perioada 1 ianuarie 2020-30 iunie 2022, mecanismul generalizat de taxare inversă în conformitate cu articolul 199c din respectiva directivă.
         
         
            Articolul 2
            Prezenta decizie intră în vigoare la data notificării sale.
            Decizia se aplică de la 1 ianuarie 2020 până la 30 iunie 2022.
         
         
            Articolul 3
            Prezenta decizie se adresează Republicii Cehe.
         
         
            Adoptată la Bruxelles, 8 noiembrie 2019.
            
               
                  Pentru Consiliu
               
               
                  Președintele
               
               M. LINTILÄ
            
         
         
            (1)  JO L 347, 11.12.2006, p. 1.
         
            (2)  Directiva (UE) 2018/2057 a Consiliului din 20 decembrie 2018 de modificare a Directivei 2006/112/CE privind sistemul comun al taxei pe valoarea adăugată în ceea ce privește aplicarea temporară a unui mecanism generalizat de taxare inversă în legătură cu livrarea de bunuri și prestarea de servicii care depășesc un anumit prag (JO L 329, 27.12.2018, p. 3).